b'\n_START_ARTICLE_\nLeonid Pantelejev\n_START_PARAGRAPH_\nLeonid Pantelejev (ven. \xd0\x9b\xd0\xb5\xd0\xbe\xd0\xbd\xd0\xb8\xcc\x81\xd0\xb4 \xd0\x9f\xd0\xb0\xd0\xbd\xd1\x82\xd0\xb5\xd0\xbb\xd0\xb5\xcc\x81\xd0\xb5\xd0\xb2), oikealta nimelt\xc3\xa4\xc3\xa4n Aleksei Ivanovit\xc5\xa1 Jeremejev (\xd0\x90\xd0\xbb\xd0\xb5\xd0\xba\xd1\x81\xd0\xb5\xcc\x81\xd0\xb9 \xd0\x98\xd0\xb2\xd0\xb0\xcc\x81\xd0\xbd\xd0\xbe\xd0\xb2\xd0\xb8\xd1\x87 \xd0\x95\xd1\x80\xd0\xb5\xd0\xbc\xd0\xb5\xcc\x81\xd0\xb5\xd0\xb2, 22. elokuuta (J: 9. elokuuta) 1908 Pietari \xe2\x80\x93 9. hein\xc3\xa4kuuta 1988 Leningrad) oli ven\xc3\xa4l\xc3\xa4inen neuvostokirjailija._NEWLINE_Aleksei Jeremejev syntyi vanhaan kauppiassukuun. H\xc3\xa4nen is\xc3\xa4ns\xc3\xa4 oli ansioitunut Ven\xc3\xa4j\xc3\xa4n\xe2\x80\x93Japanin sodassa ja saanut perinn\xc3\xb6llisen aatelisarvon. Vuonna 1918 Aleksei menetti yhteyden perheeseens\xc3\xa4 ja h\xc3\xa4nest\xc3\xa4 tuli katulapsi. Vuonna 1921 h\xc3\xa4n joutui kasvatuslaitokseen, jossa h\xc3\xa4n sai nimen Ljonka Pantelejev._NEWLINE_P\xc3\xa4\xc3\xa4sty\xc3\xa4\xc3\xa4n kasvatuslaitoksesta Pantelejev ty\xc3\xb6skenteli lehtimiehen\xc3\xa4 Leningradissa. Yst\xc3\xa4v\xc3\xa4ns\xc3\xa4 Grigori Belyhin kanssa h\xc3\xa4n kirjoitti kasvatuslaitoksen el\xc3\xa4m\xc3\xa4st\xc3\xa4 kertovan teoksen Respublika \xc5\xa0kid (\xe2\x80\x9d\xc5\xa0kidin tasavalta\xe2\x80\x9d, 1927), josta tuli valtava menestys. Pantelejevin parhaita lapsiaiheisia pienoisromaaneja ovat \xe2\x80\x9dKello\xe2\x80\x9d (T\xc5\xa1asy, 1928) ja \xe2\x80\x9dKirje\xe2\x80\x9d (Paket, 1933). Vuonna 1938 ilmestyi omael\xc3\xa4m\xc3\xa4kerrallinen kertomus Ljonka Pantelejev, jota kirjailija t\xc3\xa4ydensi vuosina 1952 ja 1954. P\xc3\xa4iv\xc3\xa4kirjamerkint\xc3\xb6ihin perustuvat teokset V osa\xc5\xbedjonnom gorode (\xe2\x80\x9dPiiritetyss\xc3\xa4 kaupungissa\xe2\x80\x9d, 1966) ja Janvar 1944 (\xe2\x80\x9dTammikuu 1944\xe2\x80\x9d, 1966) kuvaavat Leningradin piirityst\xc3\xa4. Taiteellisesti ja historiallisesti merkitt\xc3\xa4vi\xc3\xa4 ovat my\xc3\xb6s Pantelejevin Jevgeni \xc5\xa0vartsista, Samuil Mar\xc5\xa1akista, Daniil Harmsista ja Kornei T\xc5\xa1ukovskista kertovat muistelmat.'